Koko 3
Gen pi kony ma Lubaŋa bimiyo pi kicane
1An aye dano ma oneno can twatwal
pien awinyo arem ma ogoya kwede ki akemo;
2Oryema woko otera i colpiny ka ma leŋo pe iye.
3Adada en bedo ka pwoda, pwoda dok pwoda dyeceŋ jwi.
4En omiyo riŋo koma ki del koma oballe woko,
oturo cogona woko bene.
5Omonya ci ogura woko dyere,
ma cwinye kec ki can ma mito keto i koma.
6Oketa abedo i colpiny,
calo dano muto yam wa con.
7Ocweyo cel oruma kwede woko dyere
wek pe alwi akat woko abwot pi laro kwona;
otweyo okol i tyena
ki nyor mapek adada.
8Kadi bed alwoŋ lwoŋo ma kun akok ni gikonya,
en juko legana woko pe winnye.
9Otyeko cego yona woko ki godi ma gipayo,
omiyo yona obedo mugomogom.
10Obedo calo ŋuu ma obuto tye ka kiyo piny,
calo labwor ma okanne woko.
11Opeya woko ki i yona ci okila woko matitino,
omiyo doŋ adoko gin ma konnye pe.
12Otelo atumme, okema kwede
omiyo adoko ginacela ki aterone.
13Ocelo adunona woko
ki atero ma okwanyo ki i jurone.
14Doŋ adoko ginanyera pa lwak me rok ducu,
nyiŋa odoko lok aboka dok giwera ki wer dyeceŋ jwi.
15Omiya apoŋ ki keccwiny madit mada,
omiyo ayeŋ ki odir yat.
16Omiyo amwodo kweyo ki laka,
kun anyonne woko ki buru.
17Gikwanyo kuc woko ki i cwinya,
wiya doŋ owil woko i kit ma yomcwiny tye kwede.
18Omiyo awacci, “Deyona doŋ otum woko,
ki gin ma ageno ki bot Rwot bene pe doŋ otimme.”
19Po i kom canna ki keccwinya,
ki camo odir yat ki keda makec!
20Cwinya nino ducu tamo pire,
ci ŋur woko piny ki iiya.
21Ento abekaoo lokke iiya,
pi meno miyo dok pud abedo ki gen.
22Mar pa Rwot ma pe lokke bedo matwal pe gik,
ki kicane bene pe gik.
23Giroc gidoko nyen rupiny ki rupiny;
in igenne mada.
24Awaco ki i cwinya ni, “Rwot aye dul ma gipokka,
pi meno abigeno en.”
25Rwot ber bot jo ma kure,
ki bot dano ma yenye ki i cwinye.
26Bedo ber ka dano kuro lar pa Rwot mot.
27Bedo ber ka dano oye juk pa Rwot ma noŋo pud en tidi.
28Wek obed kene laliŋ
ka giwacce lok me juk;
29wek omok apwa ki doge,
gwoknyo gen pud bibedo tye:
30wek olok leme bot ŋat ma odoŋe,
wek oyeŋ ki lewic madwoŋ.
31Pien Rwot gire
pe bolo dano woko matwal,
32ento kadi bed kel cwercwiny me can, pud kica mako aye
macalo mar mere ma pe lokke dwon-ni;
33pien pe keto can nyo cwercwiny i kom dano akaka.
34Ka ginyono lumabuc ma i wi lobo
woko ducu piny i te tyen,
35ka gikwanyo twer ma dano tye kwede woko
i nyim ŋat Mamalo Twal,
36ka gibalo te pido pa dano woko akaka,
Rwot pe cwinye yom iye.
37Aŋa muciko lok ci otimme bene,
ka pe Rwot aye ma ociko?
38Gin maber ki gin marac ducu
pe gia ki i dog ŋat Mamalo Twal?
39Dano makwo kok piŋo?
Dano myero okok ka can opoto i kome pi balle?
40Koŋ watemu neno kitwa dok waŋiyu kwowa,
ci walokke wadwog bot Rwot.
41Myero watiŋu cwinywa ki ciŋwa,
bot Lubaŋa malo i polo kun wawacci,
42“Waŋ doŋ wabalo dok wajemo,
in bene pe iweko bal wa.
43“Imiyo kiniga oboyo komi woko omiyo iryemo korwa,
inekowa woko laboŋo paro piwa.
44Imiyo pol oboyi woko
wek lega mo pe otuc oo boti.
45Imiyo wadoko ginanyera ma gitaro,
i kin lurok ducu.
46“Lukworwa ducu
doŋ gitye ka ŋalowa aŋala;
47gin ma bano dano ki lworo opoto i komwa
kacel ki to-piny ma obino ka tyekowa.
48Pig waŋa mol calo pii ma i kulu
pien jona doŋ ginekogi woko matwal.
49“Pig waŋa bibedo ka mol ma pe cok,
bimedde mere ameda,
50nio waŋ ma Rwot oneno piny ki i polo;
51waŋa miyo aneno piny ki can,
ki keckom pa anyira ducu ma i gaŋŋa.
52“Lukworra gibedo ka dwara macalo gidwaro winyo,
kun tyen lok mo mumiyo gidwara pe;
53gibola woko makwo i bur,
dok gubolo got woko i wiya;
54pii omwonyo wiya woko,
omiyo awacci, ‘Ato do!’
55“Ai Rwot, alwoŋo nyiŋi,
ki i bor piny ka matut;
56ci iwinyo kokona ma akok boti ni,
‘Pe idiŋ iti ka winyo kokona, kenya do!’
57Yamibino cok i kare maakok boti; in iwacca ni, ‘Pe ilwor!’
58“In doŋ icuŋ ka pido pira, ai Rwot ci ikoko kwona ki i to.
59Ai Rwot, in bene doŋ ineno gin marac ma gitimo i koma;
in aye iŋol koppa.
60Ityeko neno culo kworgi ducu;
lok ducu maraco ma gubedo ka porone i koma.
61“Ai Rwot, iwinyo bene lok aŋec ma giloko,
ki lok ducu maraco ma gubedo ka porone i koma.
62Lok ki tam ma lulweny i koma gubedo kwede,
gilwenyo i Koma dyeceŋ jwi.
63Nen kit bedogi ki kit a malogi;
adoko gin ma gicako wer i kome.
64“Ai Rwot, in aye ma ibiculo kwor i komgi,
kun lubo kit ma ticgi tye kwede.
65Ibimiyo cwinygi bedo tek; ibicenogi woko.
66Ibiryemo korgi ki kiniga ci ityekogi woko,
ki i te poloni, ai Rwot.”